Timmo Tammemäe CISM 2009 tavarajal
**Timmo Tammemäe** (sündinud 16. juunil 1984) on eesti infotehnoloogiaspetsialist, orienteeruja ja sporditegelane, kolmekordne maailmameister rogainis.

Haridus
-------

Õppis Hagudi Põhikoolis, lõpetas 2003. aastal Tallinna Reaalkooli. 2010. aastal lõpetas Tallinna Ülikooli informaatika eriala bakalaureuseõppe ja kaitses bakalaureusetöö "Valgustuse visualiseerimine mental ray®
meetodiga 3ds Max’i näidetel".

Töö
---

Töötas 2012. aastast Riigi Infosüsteemi Ametis projektijuhina, kuulunud riigiportaali eesti.ee meeskonda. 2014. aastast Sport Consulting OÜ juhatuse liige.

Sporditulemused
---------------

Harrastab orienteerumist 2002. aastast. Eesti meistrivõistlustel orienteerumisjooksus on ta võitnud 3 kuldmedalit (2011 sprindis, 2014 öisel tavarajal ja 2015 pikal rajal), 5 hõbe- ja 3 pronksmedalit.

2014. aasta rogaini MMil USAs Lõuna-Dakota osariigis Black Hills mäestikus tuli ta koos Silver Eensaare ja Rain Eensaarega meeskondade arvestuses maailmameistriks, esmakordselt tuldi meeskondade arvestuses rogaini maailmameistriks kolmeliikmelise võistkonnaga. Koos Rait Palloga võitis 2013.a rogaini MMil hõbeda ja 2014 rogaini EMil kulla. 2015 rogaini EMil Tšehhis võitis ta koos Joosep Tammemäe ja Arvi Antoniga hõbeda. 2015. aasta rogaini MMil Soomes Kiilopääl võitis ta koos Rait Palloga pronksi. 2016.a. rogaini EMil Hispaanias Aralari mäestikus võitis ta koos Jürgen Einpauliga pronksi. Rogaini EM-idel 2018 Ukrainas Karpaatide mäestikus, 2020 Lätis Tukumsi lähedal, 2021 Eestis Otepääl ja 2023 Soomes Pöytyäl võitis ta koos Sander Linnusega kulla. 2019.a. rogaini MMil võitis ta kulla koos Rain Seepõldiga. 2022.a. rogaini MMil Tšehhis võitis ta koos Sander Linnusega hõbeda, 2023.a. rogaini MMil USAs Sierra Nevada mäestikus võitis koos Sander Linnusega kulla.

Seiklusspordi Euroopa meistrivõistlustel 2014. aastal Türgis võitis ta hõbeda Estonian ACE Adventure Team koosseisus (Silver Eensaar, Rain Eensaar, Timmo Tammemäe, Šárka Svobodná). 2018. aastal Hispaanias Kataloonias tuli ta Estonian ACE Adventure Teami koosseisus (Silver Eensaar, Rain Eensaar, Timmo Tammemäe, Reeda Tuula-Fjodorov) seiklusspordi Euroopa meistriks.

Seiklusspordi maailmakarikasarja osavõistlusel 2015. aastal Svaasimaal võitis ta teise koha ACE Adventure Team võistkonna koosseisus (Silver Eensaar, Rain Eensaar, Mariann Sulg, Timmo Tammemäe). Seiklusspordi maailmameistrivõistlustel 2015. aastal Brasiilias Pantanali märgalal võitis sama võistkond 5. koha.

Seiklusspordi maailmameistrivõistlustel 2021. aastal Hispaanias Galicias võitis ta Estonian ACE Adventure Team võistkonna koosseisus (Silver Eensaar, Rain Eensaar, Timmo Tammemäe, Reeda Tuula-Fjodorov) hõbemedali ja 2023. aastal Lõuna-Aafrika Vabariigis pronksmedali.

Ühiskondlik tegevus
-------------------

Ta oli orienteerumisklubi Orvand juhatuse liige 2007–2012, hiljem spordiklubi SK100 asutajaliige ja 2009. aastast juhatuse liige. Ta on korraldanud mitmeid orienteerumisvõistlusi, millest tuntuimad on 100 KP jooks ja Tallinna Orienteerumisnädal. Eesti Orienteerumisliidu juhatuse liige 2011–2012. Aastatel 2012–2016 oli ta Eesti Olümpiakomitee esindajate kogu liige. 2016. aastal oli ta Eestis toimunud orienteerumisjooksu veteranide maailmameistrivõistluste peakorraldaja.

Tunnustus
---------

* 2009 Juuru valla spordipreemia
* 2016 Eesti Orienteerumisliidu aasta tegija
* 2016 Eesti Kultuurkapitali kehakultuuri ja spordi sihtkapitali aastapreemia (tiitlivõistluse peakorraldaja – veteranide orienteerumise MM-i raames ligi 5000 osalejat kaheks nädalaks Tallinna toonud suurvõistluse peakorraldaja)

Isiklikku
---------

Ta on neljalapselise pere esiklaps, üles kasvanud Rapla vallas Pirgu külas. Tema õde Piibe Tammemäe ja vend Lauri Tammemäe on samuti orienteerujad.

Viited
------

1. 1 2 3 4  Eesti spordi biograafiline leksikon
2. ↑
3. ↑  "Riigiportaali eesti.ee meeskond". Originaali arhiivikoopia seisuga 31. detsember 2014. Vaadatud 31. detsembril 2014.
4. ↑  "ESBL sporditulemused. Timmo Tammemäe". Originaali arhiivikoopia seisuga 24. september 2015. Vaadatud 31. detsembril 2014.
5. ↑  Eesti rogaini meeskond tuli kolmandat aastat järjest maailmameistriks sport.err.ee 28.08.2014
6. ↑  Eestlased lõpetasid seiklusspordi MMi viienda kohaga. Postimees, 22.11.2015
7. ↑  Eesti võistkond võitis seiklusspordi MM-il hõbemedali. ERR Sport, 6.10.2021
8. ↑  Eestlased võitsid seiklusspordi MM-il pronksmedali. Delfi Sport, 25.10.2023
9. ↑  Tunnustamine endises Juuru vallas
10. ↑  ERR sport. Uudised, 13.11.2016

Välislingid
-----------

* Timmo Tammemäe Eesti Orienteerumisliidu edetabelis
* World of O. Athlete profile: Timmo Tammemäe
* SK100 klubist